CELEX: 32021D1027
Language: sk
Date: 2021-06-22 00:00:00
Title: Rozhodnutie Rady (EÚ) 2021/1027 z 22. júna 2021, ktorým sa Európska komisia – Úrad pre správu a úhradu individuálnych nárokov (PMO) – poveruje výkonom právomocí zverených menovaciemu orgánu a orgánu oprávnenému uzatvárať pracovné zmluvy, pokiaľ ide o poistenie pre prípad choroby z povolania alebo úrazu

24.6.2021   
               
               
                  SK
               
               
                  Úradný vestník Európskej únie
               
               
                  L 224/29
               
            
         ROZHODNUTIE RADY (EÚ) 2021/1027
         z 22. júna 2021,
         ktorým sa Európska komisia – Úrad pre správu a úhradu individuálnych nárokov (PMO) – poveruje výkonom právomocí zverených menovaciemu orgánu a orgánu oprávnenému uzatvárať pracovné zmluvy, pokiaľ ide o poistenie pre prípad choroby z povolania alebo úrazu
         RADA EURÓPSKEJ ÚNIE,
         so zreteľom na Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené nariadením Rady (EHS, Euratom, ESUO) č. 259/68 (1), a najmä na článok 2 ods. 2 služobného poriadku a článok 6 podmienok zamestnávania,
         so zreteľom na rozhodnutie Rady (EÚ) 2017/262 zo 6. februára 2017, ktorým sa pre Generálny sekretariát Rady určuje menovací orgán a orgán oprávnený uzatvárať pracovné zmluvy a ktorým sa zrušuje rozhodnutie 2013/811/EÚ (2),
         keďže:
         
                     (1)
                  
                  
                     Úradníci a ostatní zamestnanci Európskej únie sú poistení pre prípad choroby z povolania alebo úrazu podľa článku 73 Služobného poriadku úradníkov Európskej únie (ďalej len „služobný poriadok“) a článkov 28 a 95 Podmienok zamestnávania ostatných zamestnancov Európskej únie (ďalej len „podmienky zamestnávania“). Podľa článku 73 služobného poriadku sú podmienky tohto poistenia stanovené v spoločných pravidlách vypracovaných na základe spoločnej dohody všetkých inštitúcií, ktorú predseda Súdneho dvora Európskej únie zapísal 13. decembra 2005.
                  
               
                     (2)
                  
                  
                     Úrad pre správu a úhradu individuálnych nárokov (PMO) Európskej komisie je zodpovedný za správu a úhradu finančných nárokov zamestnancov Komisie a prostredníctvom dohôd o úrovni poskytovaných služieb niektorých ďalších inštitúcií a orgánov Únie.
                  
               
                     (3)
                  
                  
                     Na základe dohody o úrovni poskytovaných služieb uzatvorenej medzi PMO a Generálnym sekretariátom Rady (GSR) 3. mája 2019 je úrad PMO zodpovedný za správu a úhradu individuálnych nárokov, dôchodkových práv a dávok v nezamestnanosti pre zamestnancov GSR. PMO v týchto oblastiach vykonáva určité právomoci menovacieho orgánu a orgánu, ktorý je oprávnený uzatvárať pracovné zmluvy, podľa rozhodnutia Rady (EÚ) 2019/792 (3).
                  
               
                     (4)
                  
                  
                     V dohode o úrovni poskytovaných služieb z 3. mája 2019 sa okrem iného stanovuje, že rozsah služieb, ktoré PMO ponúka, sa môže rozšíriť na správu poistenia pre prípad choroby z povolania alebo úrazu zamestnancov GSR. Vzhľadom na to, že podmienky týkajúce sa uvedeného poistenia sú spoločné pre všetky inštitúcie a že PMO má potrebné kapacity a skúsenosti, je vhodné zveriť takéto služby PMO.
                  
               
                     (5)
                  
                  
                     Aby bol presun takýchto služieb účinný, Rada by mala výkon príslušných právomocí zverených menovaciemu orgánu a orgánu poverenému uzatváraním pracovných zmlúv pre zamestnancov GSR zveriť PMO.
                  
               
                     (6)
                  
                  
                     V záujme zabezpečenia právnej istoty pre zamestnancov GSR by sa malo objasniť, že žiadosti a sťažnosti týkajúce sa poistenia pre prípad choroby z povolania alebo úrazu sa podávajú Komisii. Na rovnaké účely by sa malo objasniť, že súvisiace odvolania na Súdny dvor Európskej únie sa podávajú voči Komisii,
                  
               PRIJALA TOTO ROZHODNUTIE:
         
            Článok 1
            
               1.   Výkon právomocí zverených služobným poriadkom menovaciemu orgánu a podmienkami zamestnávania orgánu oprávnenému uzatvárať pracovné zmluvy, pokiaľ ide o zamestnancov GSR, je zverený Úradu pre správu a úhradu individuálnych nárokov (PMO) Európskej komisie v súvislosti s uplatňovaním článku 73 služobného poriadku a článkov 28 a 95 podmienok zamestnávania.
            
            
               2.   Žiadosti a sťažnosti týkajúce sa záležitostí uvedených v odseku 1 tohto článku sa podávajú menovaciemu orgánu alebo orgánu oprávnenému uzatvárať pracovné zmluvy Komisie podľa článku 90c služobného poriadku a článkov 46 a 117 podmienok zamestnávania. Odvolania na Súdny dvor Európskej únie týkajúce sa záležitostí uvedených v odseku 1 tohto článku sa podávajú voči Komisii podľa článku 91a služobného poriadku a článkov 46 a 117 podmienok zamestnávania.
            
         
         
            Článok 2
            Toto rozhodnutie nadobúda účinnosť 1. júla 2021.
         
         
            V Luxemburgu 22. júna 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. ES L 56, 4.3.1968, s. 1.
         
            (2)  Ú. v. EÚ L 39, 16.2.2017, s. 4.
         
            (3)  Rozhodnutie Rady (EÚ) 2019/792 z 13. mája 2019, ktorým sa Európska komisia – Úrad pre správu a úhradu individuálnych nárokov (PMO) – poveruje výkonom určitých právomocí zverených menovaciemu orgánu a orgánu oprávnenému uzatvárať pracovné zmluvy (Ú. v. EÚ L 129, 17.5.2019, s. 3).